**ZAPISNIK**

**s 8. sjednice Gradskog vijeća Grada Skradina**

**8.** sjednica Gradskog vijeća Grada Skradina održana je u petak 29. (dvadesetdevetog) lipnja 2018.g. u Uredu gradonačelnika, s početkom u 10,30 sati.

Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 11, te kako postoji kvorum za pravovaljano odlučivanje. Sjednici su nazočni: Željko Bajalica, Kristina Bilić, Ante Bratić, Marijana Laća, Silvana Matić, Milenko Palinić, Tonći Petrović, Leonard Radnić, Slavko Skočić, Nadija Zorica i Florijan Žižić.

Sjednici nisu nazočni: Ivan Banić i Antonio Periša (opr.odsutan).

Sjednici su nazočni gradonačelnik Grada Skradina Antonijo Brajković i njegovi zamjenici Kristina Vlaić Bubalo, te Nikola Milović.

Predsjednica Gradskog vijeća Grada Skradina Nadija Zorica navela je kako je za sjednicu predložen dnevni red s 11. točaka. Prijedloga za izmjenu i dopunu dnevnog reda nije bilo, te je tako predloženi dnevni red stavila na glasovanje. Isti je jednoglasno usvojen.

Za raspravu i odlučivanje utvrđen je slijedeći

**DNEVNI RED**

1. Izvješće Mandatne komisije

-prisega vijećnice

1. Prijedlog Zaključka o prihvaćanju Godišnjeg izvještaja o izvršenju Proračuna Grada Skradina za 2017.g.
2. Prijedlog Odluke o raspodjeli rezultata poslovanja za 2017.g.
3. Prijedlog Zaključka o prihvaćanju financijskog izvješća Gradske knjižnice „Ivan Pridojević“, Skradin, za 2017.g.
4. Prijedlog Zaključka o prihvaćanju financijskog izvješća tvrtke „RIVINA JARUGA“ d.o.o. Skradin, za 2017.g.
5. Prijedlog (II) Izmjena i dopuna Proračuna Grada Skradina za 2018.g.
6. Prijedlog Odluke o redovitom godišnjem financiranju političkih stranaka zastupljenih u Gradskom vijeću Grada Skradina u 2018.g.
7. Prijedlog Odluke o izmjeni Odluke o pravima i naknadama troškova izabranih osoba koje dužnost obavljaju počasno.
8. Prijedlog Izmjena i dopuna Programa gradnje objekata i uređaja komunalne infrastrukture na području Grada Skradina u 2018.g. (II)
9. Prijedlog Programa raspolaganja poljoprivrednim zemljištem u vlasništvu Republike Hrvatske za područje Grada Skradina.
10. Prijedlog Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama

-2-

Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

„1. Početkom 2000-tih iznad uvale Rokovača Grad je prodavao terene za stambene kuće. Svjedoci smo da to sad nije baš tako te pitam što je sa neizgrađenim terenima zašto su prazni sve ove godine, kako se Grad osigurao da to ne bude tako, može li se sad što poduzeti i što se dosad napravilo protiv takvih, mogućnost kaznene prijave.

2. Promet priko Rive, zašto Grad ne stavi na znak zabrane natpis na engleskom kao „only residense“ ili „only with permit“ te kod kuća u Rokovači znak je za slipu ulicu treba isti i na engleskom jeziku.

- Kažnjavanje kad se vraćaju rivom obavezno.“

ODGOVORI:

Pročelnik Jedinstvenog upravnog odjela Grada Skradina Josip Silov odgovorio je:

„1. Ugovori koji su sklopljeni su klasični ugovori o kupnji građevinskog zemljišta. Prema tome, ne postoji mogućnost raskida ugovora, a ne postoji ni mogućnost da se nekog obveže da u roku godine dana, dvije godine ili pet godina napravi objekt, kako taj objekt izgleda i je li on u njega uselio ili nije. To nisu bili ugovori po nekakvim posebnim programima, povlaštenim cijenama ili ostalo kao što npr. država davala zemljište za naseljavanje na području posebne državne skrbi, pa ako u roku od deset godina niste napravili kuću onda se to zemljište vraćalo državi. Ovo je bila kuporodaja građevinskog zemljišta. Onaj tko je kupio građevinsko zemljište, temeljem javnog natječaja, podnio prijavu na natječaj i izlicitirao cijenu. Hoće li se na tom zemljištu izgraditi objekt za godinu, dvije, pet ili petnaest godina, to je na njemu. Mi jedino što možemo poduzeti je da eventualno komunalni redar, ako utvrdi da je zemljište zaraslo, zapuštano ili neodržavano naloži uređenje zemljišta, ali ih se ne može prisiliti na gradnju.“

Na drugo pitanje vijećnika Tonćia Petrovića odgovorio je gradonačelnik Antonijo Brajković:

„2. Vi svi znate kako je kod restorana „BAK“ postavljen prometni znak koji je međunarodni i nema potrebe za postavljanjem bilo kakvih obavijesti. Taj znak vrijedi u svim državama svijeta. Zašto se ne ponaša po postavljenim znakovima, to je vjerojatno zato što su poučeni iskustvima da im to prolazi ili slijepo vjeruju GPS-u koji ih vodi tamo gdje su to zatražili.

Što se tiče kažnjavanja preko kamera Lučke uprave, nisam siguran da to možemo i smijemo raditi. Za iduću godinu planiramo postaviti vlastite kamere s visokom rezolucijom, i na taj način, ako nam zakon to bude dozvolio, pokušati uvesti reda i smanjiti promet na toj lokaciji. Prometni redar ima ovlasti samo kažnjavanja prometa u mirovanju. Mi jedino možemo napraviti fizičke barijere, stupove ili rampu, ali onda imamo situaciju kada vozila hitne pomoći, vatrogasaca trebaju prolaz kroz ulicu. Imali smo planirana sredstva u proračunu za postavljanje rampe. Međutim, policija je dala usmeno mišljenje kako nije primjereno da rampa bude ispred objekta hitne pomoći jer se može dogoditi da netko baš treba hitnu pomoć, a fizički mu je spriječeno da do nje dođe. Na kraju, moram kazati kako i naši sugrađani opetovano krše postavljene prometne znakove i kad uđu automobilom u Šibensku ul. ne idu na izlaz preko Skorića, već se vraćaju natrag iako jako dobro znaju da je to zabranjeno.“

-3-

1. **SLAVKO SKOČIĆ, vijećnik SDSS-a**:

„1. Da li je uređenjem ulice Sveta Petka predviđeno osvjetljenje iste i da li je u sklopu tih radova predviđeno osvjetljenje crkve Sveta Petka

2. Da li i koliko Nacionalni park Krka uplaćuje kuna u proračun Grada Skradina i da li se ta sredstva moraju trošiti namjenski.“

Prije odgovora na postavljeno vijećničko pitanje, predsjednica Gradskog vijeća Grada Skradina Nadija Zorica, utvrdila je kako je sjednici nazočan vijećnik Ivan Banić, a da je sa sjednice izašao vijećnik Tonći Petrović, te je sjednici nazočno 11 vijećnika.

ODGOVORI:

Gradonačelnik Antonijo Brajković odgovorio je:

„1. S obzirom na Vaše prvo pitanje, Vi znate da smo u Proračunu planirali i osigurali sredstva za uređenje ulice Sv. Petka. Trenutno je u izradi glavni projekt uređenja ulice i nadam se da će sukladno troškovniku glavnog projekta ta sredstva koja smo planirali biti dostatna za uređenje. Po projektu nije predviđeno osvjetljenje do zadnje kuće. Postoje rasvjetna mjesta i mogu se poboljšati neke pozicije ugradnjom jednog do dva rasvjetna tijela. Također nije predviđeno osvjetljenje crkve Sv. Petke, ali mislim da na crkvi Sv. Petke ima reflektor, ako nema može se na tome poraditi. Znači projektom je predviđeno uređenje i asfaltiranje ceste, a ne i rasvjeta.“

Prije odgovora na drugo pitanje vijećnika, predsjednica Gradskog vijeća Grada Skradina Nadija Zorica utvrdila je kako je sjednici ponovo nazočan vijećnik Tonći Petrović, te je sjednici nazočno 12 vijećnika.

Na drugo vijećničko pitanje vijećnika Slavka Skočića, gradonačelnik Antonijo Brajković odgovorio je:

„2. Što se tiče Vašeg drugog pitanja, odgovor je slijedeći: DA, Nacionalni park Krka uplaćuje, sukladno Zakonu o regionalnom razvoju i sukladno Uredbi Vlade Republike Hrvatske. To je naknada za korištenje zaštićenih područja. Vi znate da naše područje ima značajne zaštićene površine i sukladno tome, uplaćuje se u Proračun Grada Skradina naknada koja je u odnosu sa brojem prodanih ulaznica. U našem slučaju bilježi se porast uplate i bilježi se porast posjetitelja svake godine. Cijene su se podigle i ovo će biti treća godina da se uplaćuje navedena naknada. Prve godine uplaćeno je 1.700.000,00 kn, druge godine uplaćeno je oko 2.200.000,00 kn, a ove godine očekujemo uplatu oko 2.700.000,00 kn, i ta sredstva moraju se utrošiti namjenski, odnosno iz tih sredstava ne mogu se davati donacije i mogu se trošiti samo za društvenu infrastrukturu i za projekte koji se tiču zaštite okoliša.“

1. **ŽELJKO BAJALICA, nezavisni vijećnik:**

„1. Mislite li gosp. Gradonačelniče da infrastruktura u svim naseljima koja spadaju pod Grad Skradin može u potpunosti zadovoljiti građane tih naselja. Ako ne, što kanite učiniti po tom pitanju i da li postoje prioriteti?

2. Gosp. Miloviću želim da mi kažete radi političke korektnosti koje su Vaše mogućnosti kao dogradonačelnika Grada Skradina, u smislu obećanja koja dajete Srbima povratnicima vezano za probleme koji ih muče?“

-4-

ODGOVORI:

Gradonačelnik Antonijo Brajković odgovorio je:

„1. Ne mislim da postojeća infrastruktura zadovoljava potrebe naših stanovnika, pogotovo se to odnosi na sjeverozapadni dio područja Grada Skradina i ona naselja koja nemaju najelementarnije potrebe riješene, a to su pitka voda kroz sustav javne vodoopskrbe. Naravno u drugim naseljima je situacija puno bolja, a postoje i primjeri koji će nažalost biti još godinama kada ljudi nemaju osnovnu infrastrukturu. Prije svega mislim na asfalt. Ali, na većini našeg područja situacija sa putevima i uređenje puteva je relativno dobra, rekao bi i vrlo dobra, osim problema kojih imamo sa nedostatkom izgrađenosti sustava javne vodoopskrbe. Poduzimamo korake i idemo svakih nekoliko mjeseci na sastanak sa tvrtkom „Vodovod i odvodnja“ d.o.o. Šibenik. Vi morate znati da je to ogroman problem, ne samo naš, već i niza općina na području Županije. Radi se o ogromnom području s vrlo malo korisnika i ukupna investicija u takav vodoopskrbni sustav mjeri se u skoro desetak izvornih proračuna Grada Skradina, te mi to bez pomoći države, fondova, pomoći tvrtke koja opskrbljuje, odnosno tvrtke „Vodovod i odvodnja“ d.o.o., nismo u stanju. Nadam se da ćemo nakon nekoliko godina moći neke rezultate ostvariti. Naša želja za rješavanjem problema vodoopskrbe je neupitna, naše aktivnosti su neupitne, ali nažalost to nije dovoljno.“

Zamjenik gradonačelnika Grada Skradina Nikola Milović odgovorio je

„2. Zahvaljujem vijećniku. Oni koji me bolje znaju i koji su često znali čuti moju izjavu da bi više volio da sam vijećnik nego zamjenik gradonačelnika kako bi mogao postavljati pitanja. Tužio sam se i gradonačelniku da su mi mala prava, i eto tebi hvala nestranački vijećniče što si mi dao priliku da i ovi naši vijećnici čuju svog zamjenika gradonačelnika nakon 13 mjeseci ovog mog drugog mandata. Što se tiče zakonskih odredbi i mojih ovlaštenja i moje snage oni su ravni nuli. A što se tiče rada i truda, oni su ravni desetci. Znači, političari imaju nemoralno pravo na lažna obećanja, ali ja tu protekciju i povlasticu ne koristim. Hvala Vama vijećniče što ste svojim postavljenim pitanjima, ovom Gradskom vijeću dali do znanja da Vam je poznato da zamjenik gradonačelnika ide po terenu i po terenima i da se sreće s ljudima. Znači ja idem po terenu i ne mogu da ne dam nijedno obećanje. Moje iz džepa nijedno nije bilo, pretpostavljam od gradskog do županijskog i državnog nivoa i to poslije 100 puta i 100 adresa uživo ili telefonski se oslobodim pa dam neko obećanje. Znači, mi manjina, na nju se aludira, o njoj se radi imamo na području Šibensko-kninske županije gosp. Jovicu Krstanovića, kojeg je SNV ovlastio da pomaže ljudima oko obnove i oko stotinu drugih obnova. Koristimo tu i zamjenicu župana gđu Šimpragu, a ako niste informirani, češće se susretnite sa svojim zamjenikom gradonačelnika, pa ćete biti, imamo i tajnicu u Ministarstvu obnove i razvoja (gđa Tanja). Znači, sve što sam rekao, rekao sam u tom duhu, ono što su mi drugi prenijeli, nisam stavljao ogradu nit se plašim da će sve pasti na moja leđa. Znači, tu sam radio i nastojat ću da radim po tom pitanju i da dajem svoja obećanja i obećanja mojih pretpostavljenih. A kolika je moja moć, upoznat ću Vas da sam ja, osim što sam zamjenik gradonačelnika, i osobno Nikola Milović, građanin Grada Skradina i ove države, pa da sam 20.05.2013.g. dobio prvo rješenje za krov, za građevinski materijal, u prvom licu jednine. Vjerojatno pretpostavljate da je to trebalo bar godinu dana ranije dati zahtjev, jer nisu oni čuli u Zagrebu taj dan da sam postao zamjenik gradonačelnika i onda mi naplatili sa sutrašnjim rješenjem. Država je izvršila reviziju, među tom revizijom sam bio i ja. Dobio sam i drugo rješenje kojim mi se odobrava građevinski materijal. Pošto sam postao zamjenik gradonačelnika, jako lijep posao i dobro plaćen, ja sam digao kredit od stotinjak tisuća kuna i stavim vrata i

-5-

prozore. Krov neću stavljati, jer šta ću se duplirati. Kad ono, do danas nemam krova i sve ono što sam uložio, sada mi propada. Ova dva rješenja, a bez realizacije krova Vam govore kolika je moja moć. A moja moć u onom drugom dijelu je tolika je kolika je. I ljudi su mi rekli i da kad im lažem to radim jako kvalitetno i da im je simpatično. Neću da mijenjaju mišljenje, nastavit ću tako da radim. Hvala.“

Vijećnik Željko Bajalica očitovao se na odgovor zamjenika gradonačelnika Nikole Milovića i rekao kako je ono što je njemu kao vijećniku bilo važno i što mu je drago, a što je rekao zamjenik gradonačelnika Nikola Milović, a što je i istina da su političke mogućnosti i ovlasti zamjenika gradonačelnika Nikole Milovića kad razgovara sa Srbima i kad kaže kako može riješiti njihove probleme ravne nuli i po vijećniku to je zaista tako. Pretpostavlja kako zamjenik gradonačelnika razumije da u politici (i da ga je gospodin Pupovac naučio) osim konvencionalnog načina rješavanja političkih problema postoje i nekonvencionalni, ako uopće zamjenik gradonačelnika razumije što mu je rekao, a on ne vjeruje da zamjenik gradonačelnika te nekonvencionalne načine rješavanja problema umije prepoznati i znati upotrebljavati. Zato se on u potpunosti slaže s odgovorom zamjenika gradonačelnika, drago mu je što je u svom odgovoru bio iskren kada je rekao da su mogućnosti zamjenika gradonačelnika ravne nuli i da je to je zaista tako.

1. **SILVANA MATIĆ, vijećnica MOST-a:**

„1. Zašto javnost nije bila ispravno i pravovremeno obaviještena o javnoj raspravi o tako bitnoj temi kao što je promjena urbanističkog plana? Smatram da je obavijest na samo oglasnoj ploči neadekvatna i zadovoljavanje samo forme. Dok je za npr. Uskrsni doručak bio oblijepljen cijeli Skradin, sada se stavila obavijest samo na oglasnu ploču, među hrpom ostalih obavijesti. Stječe se dojam da se namjerno htjelo da što manje građana dođe na javnu raspravu.

2. Da li imate ikakvih novih saznanja kada će kooperant HEP-a popraviti štetu koju je napravio u Sonkoviću prilikom izvođenja radova?“

ODGOVORI:

Gradonačelnik Antonijo Brajković odgovorio je:

„1. Hvala Vam na tom prvom pitanju. Budući da sam u Gradskoj upravi već 10 godina i bavio sam se društvenim djelatnostima bilo je situacija kad smo cijeli grad oblijepili, kad smo imali reklame na radiju i u novinama, pa je na određena kulturna događanja došlo doslovno troje ljudi, slovom i brojem. Znači nije glavni faktor nepojavljivanja velikog broja ljudi, a bilo ih je dvadesetak, zato što nije bilo dovoljno informacija, jer je bilo dovoljno informacija. Objavljeno je u „Slobodnoj Dalmaciji“, dakle dnevnom tisku, objavljeno je na Oglasnoj ploči grada, objavljeno je na web stranici Grada, objavljeno je na stranicama Ministarstva prostornog uređenja. Svi oni koji su htjeli znati su na neki od ovih nabrojanih načina objave znali, inače ne bi bilo ovih dvadeset ljudi. Mogu se složiti da smo možda mogli biti i još aktivniji po ovom pitanju, ali ponekad je odgovor u nečemu drugom, a to je da javnost nije baš toliko zainteresirana koliko mi nekad mislimo da bi trebala biti. Rekao sam Vam na početku kako sam se i sam uvjerio i da bi se neugodno iznenadio sa rezultatom nastojanja da postignemo da nam na neko okupljanje dođe veći broj ljudi, a na kraju ne dođe. Iz ovih ili onih razloga. Znači ja sam sad nabrojio na koje sve načine je javnost mogla biti obaviještena, ali nažalost nije došlo do nje.

-6-

2. Dopis je poslan HEP-u. Možemo ponovo poslati dopis, budući da je njihov kooperant izvodio radove (tvrtka „FILIPS“ iz Vodica). Možda Vam se čini da bi tu stvari trebale ići brže. Ja se mogu složiti, ali jednostavno mi u ovom slučaju možemo samo pisati požurnice. S ovog mjesta mogu obećati da će stručna služba već danas ili u ponedjeljak ponovo poslati dopis-požurnicu, na raniji dopis HEP-u i tražiti od njih da se očituju i da nam daju rokove kad će se taj dio u Sonkoviću gdje su izvođeni radovi vratiti u prvobitno stanje.“

1. **FLORIJAN ŽIŽIĆ, nezavisni vijećnik:**

„1. Koliko je Grad Skradin opterećen kreditima, tj. ima li kredita i koliko godišnje izdvaja za otplate kredita i za koje namjene?“

ODGOVORI:

Viša stručna suradnica Ivana Sučić odgovorila je:

„1. U Godišnjem izvještaju imaju dvije tablice u kojima se točno vidi kako smo mi jamac tvrtki „RIVINA JARUGA“ d.o.o. Skradin, za kredit jer su oni preuzeli plaćanje kredita, a mi imamo kredit za Poduzetničku zonu KOSA. U tablici stoji rok otplate 5 godina i piše koliko je isplaćeno glavnice do sada, poček je bio godinu dana, plaća se od 2015.g., to znači još 5 godina. Mjesečna rata je 29.528,10 kn. I to sve stoji u Godišnjem izvješću.“

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 7. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 7. sjednice Gradskog vijeća Grada Skradina jednoglasno je usvojen.

-7-

**RASPRAVA I ODLUČIVANJE**

**Točka 1.**

**Izvješće Mandatne komisije**

**-prisega vijećnice**

Predsjednica Gradskog vijeća Grada Skradina Nadija Zorica dala je riječ predsjedniku Mandatne komisije Tonći Petroviću da podnese Izvješće. Predsjednik Mandatne komisije Tonći Petrović naveo je kako je dana 23. svibnja 2018.g. u prostorijama Grada Skradina, s početkom u 09,00 sati održana 3. sjednica Mandatne komisije na kojoj je razmatran podnesak vijećnika Frane Formentia, koji je na provedenim izborima za članove Gradskog vijeća Grada Skradina, održanih 21. svibnja 2017.g.), izabran na kandidacijskoj listi političke stranke MOST NEZAVISNIH LISTA. Naime, dana 25. travnja 2018.g, vijećnik Frane Formenti podnio je zahtjev za stavljanjem mandata u mirovanje iz osobnih razloga, što za posljedicu ima mirovanje mandata.

Sukladno odredbama članka 81. stavak 2. Zakona o lokalnim izborima („Narodne novine“, broj 144/12, 121/16), člana predstavničkog tijela izabranog na kandidacijskoj listi političke stranke zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuje ga politička stranka koja je bila predlagatelj kandidacijske liste. Dana 14. svibnja 2018.g. zaprimljen je podnesak političke stranke MOST NEZAVISNIH LISTA kojim određuju kako će FRANU FORMENTIA, kojem mandat člana Gradskog vijeća Grada Skradina miruje iz osobnih razloga, zamijeniti KRISTINA BILIĆ koja se na izborima za članove Gradskog vijeća Grada Skradina provedenim 21. svibnja 2017.g. nalazila na 3. mjestu kandidacijske liste političke stranke MOST NEZAVISNIH LISTA.

Sukladno odredbama Poslovnika Gradskog vijeća Grada Skradina, Mandatna komisija izradila je Izvješće o stavljanju mandata vijećnika u mirovanje iz osobnih razloga i određivanju zamjenika, te ga na znanje dostavlja Gradskom vijeću Grada Skradina.

S obzirom na činjenicu da je u materijalima dostavljeno Izvješće Mandatne komisije, mišljenja je kako nema potrebe čitati dostavljeno Izvješće, te je predložio da se isto u cijelosti primi na znanje. Ono glasi:

„Na temelju članaka 3. st. 3., i 19. st.3. Poslovnika Gradskog vijeća Grada Skradina („Službeni vjesnik Šibensko-kninske županije“, broj 17/09, 5/13, 4/18), Mandatna komisija podnosi

**I Z V J E Š Ć E**

**o stavljanju mandata vijećnika u mirovanje iz osobnih razloga i određivanju zamjenika**

**I**   Dana 25. travnja 2018.g. zaprimljen je zahtjev za stavljanjem mandata u mirovanje iz osobnih razloga na dužnost člana Gradskog vijeća Grada Skradina. Zahtjev je podnio vijećnik Gradskog vijeća Grada Skradina Frane Formenti koji je na provedenim izborima za članove Gradskog vijeća Grada Skradina, održanih 21. svibnja 2017.g.), izabran na kandidacijskoj listi političke stranke MOST NEZAVISNIH LISTA. Zahtjev za stavljanjem mandata u mirovanje iz osobnih razloga na dužnost člana Gradskog vijeća Grada Skradina ima za posljedicu mirovanje mandata.

-8-

**II** Sukladno članku81. stavak 2. Zakona o lokalnim izborima („Narodne novine“, broj

144/12, 121/16), člana predstavničkog tijela izabranog na kandidacijskoj listi političke stranke zamjenjuje neizabrani kandidat s iste liste s koje je izabran i član kojem je mandat prestao ili mu miruje, a određuje ga politička stranka koja je bila predlagatelj kandidacijske liste. Dana 14. svibnja 2018.g. zaprimljen je podnesak političke stranke MOST NEZAVISNIH LISTA kojim određuju kako će FRANU FORMENTIA, kojem mandat člana Gradskog vijeća Grada Skradina miruje iz osobnih razloga, zamijeniti KRISTINA BILIĆ koja se na izborima za članove Gradskog vijeća Grada Skradina provedenim 21. svibnja 2017.g. nalazila na 3. mjestu kandidacijske liste političke stranke MOST NEZAVISNIH LISTA.

**III**  Polazeći od gore navedenog, Mandatna komisija smatra kako mandat vijećnika Frane Formentia u Gradskom vijeću Grada Skradina miruje od dana dostave zahtjeva za stavljanjem mandata u mirovanje iz osobnih razloga. Zamjenik koji umjesto njega počinje obnašati dužnost vijećnika u Gradskom vijeću Grada Skradina je Kristina Bilić, te se podnošenjem ovog Izvješća mandat imenovanog treba smatrati verificiranim.“

Izvješće Mandatne komisije prima se na znanje.

Predsjednica Gradskog vijeća Grada Skradina Nadija Zorica pozvala je gospođu Kristinu Bilić da položi svečanu prisegu sukladno članku 5. Poslovnika Gradskog vijeća Grada Skradina („Službeni vjesnik Šibensko-kninske županije“ broj 17/09, 5/13 i 4/18).

Izvješće se prilaže Zapisniku pod 1) i čini njegov sastavni dio.

**Točka 2.**

**Prijedlog Zaključka o prihvaćanju Godišnjeg izvještaja**

**o izvršenju Proračuna Grada Skradina za 2017.g.**

Nakon kratkog uvodnog izlaganja o prijedlogu Zaključka o prihvaćanju Godišnjeg izvještaja o izvršenju Proračuna Grada Skradina za 2017.g. od strane više stručne suradnice Ivane Sučić otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju Godišnjeg izvještaja o izvršenju Proračuna Grada Skradina za 2017.g., te je isti jednoglasno usvojen.

Zaključak se prilaže Zapisniku pod 2) i čini njegov sastavni dio.

**Točka 3.**

**Prijedlog** **Odluke o raspodjeli rezultata poslovanja za 2017.g.**

Nakon kratkog uvodnog izlaganja od strane više stručne suradnice Ivane Sučić o prijedlogu Odluke o raspodjeli rezultata poslovanja za 2017.g., otvorena je rasprava.

Vijećnica Silvana Matić javila se za riječ i pitala na što se planira utrošiti višak prihoda od skoro 3.000.000,00 kn. Viša stručna suradnica Ivana Sučić odgovorila je kako se dio sredstava ostavio za izgradnju dječjeg vrtića, a ostali dio će biti također utrošen za društvenu infrastrukturu,

-9-

odnosno za investicije. Prihodi od komunalnog doprinosa ili naknade su strogo namjenska sredstva i mogu se utrošiti samo za razvoj komunalne infrastrukture. Ponekad proizlazi kako prihoda ostaje, ali ostaje iz razloga što neke investicije u prijašnjoj godini nisu realizirane i ostvarene. Tako je i kod viška sredstava namijenjenih za društvenu infrastrukturu. Pod društvenom infrastrukturom spadaju škole, vrtići, igrališta za djecu i dr. Gradonačelnik Antonijo Brajković je dodao kako se za aplikaciju na neki vanjski izvor financiranja mora imati projektna dokumentacija. U ovoj godini mora se osigurati financiranje projektne dokumentacije za stazu, za sportsku dvoranu, za komunalnu luku. Slijedeće godine za plažu, odnosno plažni objekt. Samo u ovoj godini projektna dokumentacija iznosit će cca 1.000.000,00 kn.

Predsjednica Gradskog vijeća Grada Skradina Nadija Zorica utvrdila je kako je sa sjednice izašao vijećnik Anta Bratić, te je sjednici nazočno 11 vijećnika.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlogOdluke o raspodjeli rezultata poslovanja za 2017.g. te je ista jednoglasno usvojena.

Zaključak se prilaže Zapisniku pod 3) i čini njegov sastavni dio.

**Točka 4.**

**Prijedlog Zaključka o prihvaćanju** **financijskog izvješća**

**Gradske knjižnice „Ivan Pridojević“, Skradin, za 2017.g.**

Nakon kratkog uvodnog izlaganja od strane više stručne suradnice Ivane Sučić o prijedlogu Zaključka o prihvaćanju financijskog izvješća Gradske knjižnice „Ivan Pridojević“, Skradin, za 2017.g., otvorena je rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju financijskog izvješća

Gradske knjižnice „Ivan Pridojević“, Skradin, za 2017.g., te je isti jednoglasno usvojen.

Zaključak se prilaže Zapisniku pod 4) i čini njegov sastavni dio.

**Točka 5.**

**Prijedlog** **Zaključka o prihvaćanju financijskog izvješća**

**tvrtke „RIVINA JARUGA“ d.o.o. Skradin, za 2017.g.**

O prijedlogu Zaključka o prihvaćanju financijskog izvješća tvrtke „RIVINA JARUGA“ d.o.o. Skradin, za 2017.g. uvodno izlaganje podnio je član Uprave-direktor društva Zvonimir Anić. Osvrnuo se na prihode i rashode tvrtke i naveo kako je na kraju 2017.g. ostvarena dobit od 406.000,00 kn, te je nakon odbitka poreza na računu tvrtke ostalo 332.000,00 kn koje će se raspodijeliti unutar tvrtke kroz investicije i ulaganje u samu tvrtku. Potom je otvorena rasprava.

Za riječ se javila vijećnicaSilvana Matić i zatražila pojašnjenje stavki Zakupnina-najamnina (I. Pulić, te Dalibor Dujić). Član Uprave-direktor društva Zvonimir Anić odgovorio je kako se iznos od 70.000,00 kn odnosi na najam skladišta u Ićevu gdje stoje kamioni tvrtke i ostala oprema tvrtke. Gradonačelnik Antonijo Brajković dodao je kako do 2014.g. dok nije šibenski Vodovod ušao u upravljanje prečistačem, tvrtka je kamion i ostalu opremu držala u tom objektu u Rokovači. Kako sad šibenski vodovod upravlja i vlasnik je tog prostora, „RIVINA JARUGA“ je morala naći rješenje za skladištenje opreme i kamiona, budući da u naselju Skradin nema

-10-

adekvatnog prostora. Sklopljen je ugovor s vlasnikom građevinske parcele u poduzetničkoj zoni KOSA, jer se to pokazalo kao najoptimalnije rješenje. Što se tiče zakupnine-najma gosp. Ivanu Puliću, direktor Zvonimir Anić odgovorio je kako je tvrtka dobila na upravljanje gradski parking, a jedan dio čestice zemljišta cca 200m2 pripada g. Ivanu Puliću, te mu se za taj dio, pet mjeseci, plaća najam.

Za riječ se javio vijećnik Florijan Žižić i pitao da li postoji mogućnost da se od dobiti tvrtke nešto da i radnicima tvrtke, odnosno da im se povećaju plaće. Član Uprave-direktor društva Zvonimir Anić odgovorio je kako za sve postoji mogućnost, pa i za to. Gradonačelnik Antonijo Brajković dodao je kako je on uvijek za prava radnika kada za to postoje mogućnosti i mišljenja je kako je najbolje ulagati u radnike, pogotovo kako se u zadnje vrijeme pokazalo da je do dobrog radnika jako teško doći, a i zadržati ga. Međutim, prostora za to ima jako malo, a s obzirom na činjenicu kako će doći do povećanja troškova prikupljanja i zbrinjavanja otpada.

Za riječ se javio vijećnik Slavko Skočić i pitao kolika je najmanja plaća radnika u tvrtki. Član Uprave-direktor društva Zvonimir Anić odgovorio je kako je prosječna najmanja plaća radnika oko 3,300,00 kn. Vijećnik Slavko Skočić je rekao kako se zna da nije popularno dizanje cijena. Svi oni koji u Šibeniku imaju neke nekretnine znaju da je od nove godine to znatno poskupjelo. Njega tu više zabrinjava jedna činjenica, odnosno da li je komunalno poduzeće opremljeno s odgovarajućom tehnikom da mogu udovoljiti svakidašnjim potrebama ljudi. Gledajući situaciju na terenu, pogotovo zadnjih dana, mišljenja je kako je situacija izuzetno loša i postavio bi pitanje direktoru tvrtke kolika je osposobljenost tvrtke tehničkom opremom i ljudstvom. Član Uprave-direktor društva Zvonimir Anić odgovorio je kako je tvrtka dobro opremljena, ali zadnjih mjesec dana postoji problem s kamionima i u fazi su rješavanja. Dva su kamiona popravljena, još je ostao jedan da se popravi. Tu se radi o većem kvaru jer se pokvario motor i traži se zamjenski i nada se da će to za koji tjedan biti riješeno.

Predsjednica Gradskog vijeća Grada Skradina Nadija Zorica utvrdila je kako je sjednici ponovo nazočan vijećnik Ante Bratić, te je sjednici opet nazočno 12 vijećnika.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Zaključka o prihvaćanju financijskog izvješća tvrtke „RIVINA JARUGA“ d.o.o. Skradin, za 2017.g., te je isti jednoglasno usvojen.

Zaključak se prilaže Zapisniku pod 5) i čini njegov sastavni dio.

**Točka 6.**

**Prijedlog (II) Izmjena i dopuna Proračuna Grada Skradina za 2018.g.**

O prijedlogu (II) Izmjena i dopuna Proračuna Grada Skradina za 2018.g. uvodno izlaganje podnijela je viša stručna suradnica Ivana Sučić. Prije izlaganja o navedenoj točci, navela je kako je vijećnicima na stol dostavljena korekcija a koja se odnosi na stavku „Izgradnja dječjeg vrtića“, odnosno povećan je iznos za 48.000,00 kn, iz razloga što je potpisan ugovor s Agencijom kojim je utvrđen iznos za izgradnju u iznosu od 7.448.000,00 kn. S navedenom promjenom također se mijenjaju prihodi i rashodi. Dalje je navela kako će idućeg tjedna biti potpisan ugovor s Središnjim uredom za obnovu i razvitak. Oni će dodijeliti iznos od 130.000,00 kn za energetsku obnovu zgrade Boćarskog kluba u Sonkoviću. Grad je također osigurao iznos od 140.000,00 kn. U Proračun je uvrštena stavka za Program raspolaganja poljoprivrednim zemljištem u iznosu od 22.500,00 kn. Značajne promjene su i kod nerazvrstanih cesta. Što se tiče investicije s plažom smanjeni su rashodi s 200.000,00 kn na 110.000,00 kn i radovi su završeni. Uvrštena je nova

-11-

stavka za „gourmet“ akademiju u iznosu od 147.500,00 kn. Gradonačelnik Antonijo Brajković je dodao kako je smanjen iznos stavke koja se odnosi na izradu projektne dokumentacije za izgradnju sportske dvorane, te izradu projektne dokumentacije za stazu do utvrde Turina. Iznosi su smanjeni jer je odobren samo jedan projekt, ali je pronađena mogućnost da se uproračun bar uvrsti Idejni projekt, kao osnovu, za sportsku dvoranu. Isto tako, uvrštena je nova stavka, a koja se odnosi na zbrinjavanje i uklanjanje životinja. Potom je otvorena rasprava

Za riječ se javio vijećnik Tonći Petrović i pitao za stavku A02 Kultura i navodi kako ne vidi koliko je do sada naplaćeno spomeničke rente s npr. datumom 1.06. 2018.g.. Viša stručna suradnica Ivana Sučić je odgovorila kako se to ne može ni vidjeti jer se radi o Izmjenama i dopunama Proračuna. To će se vidjeti kad se bude donosilo polugodišnje izvješće. Gradonačelnik je dodao kako se radi o prihodima koji se dijele s državom i na godišnjoj razini oni iznose cca 100.000,00 kn za Grad i koja je Grad dužan usmjeravati u naselje iz kojeg se ubire, a to je naselje

Skradin. Vijećnik Tonći Petrović se javio za riječ i naveo kako ima prijedlog glede raspodjele uprihodovanog nekog budućeg iznosa do 1.10 2018.g. Prijedlog vijećnika Tonćia Petrovića je da se 50% tih prikupljenih sredstava do 1.10.2018.g. donira za obnovu zvonika crkve u Skradinu. Gradonačelnik Antonijo Brajković je odgovorio kako što se tiče obnove zvonika, kako se Grad nada kako će kao i prošle godine kad Ministarstvo regionalnog razvoja objavi natječaj za program ulaganja u zajednicu, da se crkva prijavi na taj program i kako realno se može očekivati iznos koji bi zadovoljio potrebe da se zatvori financijska konstrukcija zvonika, a ono što eventualno preostane je moguće iz druge stavke npr. stavke „Kapitalne donacije vjerskim zajednicama“ Vijećnik Tonći Petrović je rekao kako se slaže s izrečenim od strane gradonačelnika ali s obzirom da se spomenička renta skuplja u naselju Skradin da se na neki način to i vrati naselju Skradin i to 50% iznosa od prikupljenih sredstava do 1.10. 2018.g., pa koliko se prikupi. Gradonačelnik Antonijo Brajković je odgovorio kako mora provjeriti da li je to moguće na taj način napraviti i ponovo uputio na stavku Kapitalne donacije vjerskim zajednicama.

Za riječ se javila vijećnica Silvana Matić i pitala na što se odnosi stavka energetska učinkovitost obnove kuća. Viša stručna suradnica Ivana Sučić odgovorila je kako se to odnosi na energetsku obnovu objekta Boćarski klub Sonković. Gradonačelnik Antonijo Brajković dodao je kako to uključuje rješavanje krova, fasade i stolarije i na taj način će taj objekt biti obnovljen za dugo vremena jer bi se riješio problem hidroizolacije i toplinske izolacije.

Nakon završene rasprave, predsjednica Gradskog vijeća Grada Skradina Nadija Zorica stavila je na glasovanje prijedlog (II) Izmjena i dopuna Proračuna Grada Skradina za 2018.g., te je isti jednoglasno usvojen.

(II) Izmjene i dopune Proračuna Grada Skradina za 2018.g. prilažu se Zapisniku pod 6) i čini njegov sastavni dio.

**Točka 7.**

**Prijedlog Odluke o redovitom godišnjem financiranju političkih**

**stranaka zastupljenih u Gradskom vijeću Grada Skradina u 2018.g.**

O prijedlogu Odluke o redovitom godišnjem financiranju političkih stranaka zastupljenih u Gradskom vijeću Grada Skradina u 2018.g. uvodno izlaganje podnijela je viša stručna suradnica Ivana Sučić. U svom izlaganju navela je kako se ovom odlukom određuje financiranje političkih stranaka zastupljenih u Gradskom vijeću Grada Skradina, za razdoblje od siječnja do

-12-

prosinca 2018.g., a na temelju Zakona o financiranju političkih aktivnosti i izborne promidžbe („Narodne novine“, broj 24/11, 61/11, 27/13, 02/14, 96/16 i 70/17). Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o redovitom godišnjem financiranju političkih stranaka zastupljenih u Gradskom vijeću Grada Skradina u 2018.g., te je ista jednoglasno usvojena.

Odluka se prilaže Zapisniku pod 7) i čini njegov sastavni dio.

**Točka 8.**

**Prijedlog Odluke o** **izmjeni Odluke o pravima i naknadama**

**troškova izabranih osoba koje dužnost obavljaju počasno**

O prijedlogu Odluke o izmjeni Odluke o pravima i naknadama troškova izabranih osoba koje dužnost obavljaju počasno uvodno izlaganje podnijela je viša stručna suradnica Ivana Sučić. Navela je kako se izmjena navedene odluke mijenja u dijelu koji se odnosi na određivanje osnovice za izračun naknade troškova. Prijedlogom Odluke o izmjeni Odluke o pravima i naknadama troškova izabranih osoba koje dužnost obavljaju počasno, osnovica za izračun naknade troškova određivala bi se na način da odgovara iznosu osnovice za obračun plaće službenika i namještenika Grada Skradina, a ne kao što je to bilo do sada, odnosno na način da odgovara iznosu osnovice za obračun plaće državnih službenika i namještenika. Potom je otvorena rasprava.

Kako se nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o izmjeni Odluke o pravima i naknadama troškova izabranih osoba koje dužnost obavljaju počasno, te je ista jednoglasno usvojena.

Odluka se prilaže Zapisniku pod 8) i čini njegov sastavni dio.

**Točka 9.**

**Prijedlog Izmjena Programa gradnje objekata i uređaja**

**komunalne infrastrukture na području Grada Skradina u 2018.g. (II)**

O prijedlogu Izmjena Programa gradnje objekata i uređaja komunalne infrastrukture na području Grada Skradina u 2018.g. (II) uvodno obrazloženje podnio je pročelnik Jedinstvenog upravnog odjela Grada Skradina Josip Silov. Naveo je kako se kroz izlaganje II Izmjena i dopuna Proračuna Grada Skradina za 2018.g. već obrazložilo kako su umanjena sredstva koja su se očekivala, odnosno koja su bila prijavljena u prijavi resornom Ministarstvu, a odnose se na nerazvrstane ceste. Na str. 2. prijedloga Izmjena Programa gradnje objekata i uređaja komunalne infrastrukture na području Grada Skradina u 2018.g. (II) u stavci „Izvor financijskih sredstava-3. Pomoći iz državnog proračuna“ vidljivo je za koliki iznos je navedena stavka umanjena, odnosno s 1.217.216,00 na 300.000,00 kn. Sukladno tome, bilo je nužno izvršiti usklađenje točke 1.2. „Nerazvrstane ceste“, odnosno ili izbrisati ili smanjiti planirane iznose za pojedine ceste. Potom je pojedinačno naveo koje se nerazvrstane ceste neće raditi u ovoj godini, odnosno za koje nerazvrstane ceste je smanjen planirani iznos. Potom je otvorena rasprava.

-13-

Vijećnik Slavko Skočić javio se za riječ i pitao za cestu Rogovo (III) faza, odnosno da li je razlog nepripremljena dokumentacija ili nešto drugo. Pročelnik Josip Silov odgovorio je kako je sva dokumentacija pripremljena, ali nisu odobrena sredstva od resornog Ministarstva. Potom je vijećnik Slavko Skočić pitao da li ima logike da nerazvrstana cesta Milovići 2 za koju je bio planiran iznos od 23.737,50 kn bude izbačena iz Programa samo iz toga razloga što nisu odobrena sredstva, odnosno da li se to ikako moglo uklopiti. Pročelnik Josip Silov odgovorio je kako se uklopilo ono što se moglo uklopiti. Uređenje nerazvrstanih cesta moralo se uskladiti s odobrenim sredstvima od strane Ministarstva i osiguranim sredstvima Grada. Iznos od 23.000,00 kn može se osigurati i kroz neko održavanje, ako bude sredstava na stavci „održavanje

nerazvrstanih cesta“. Ali ako ostanu sve planirane nerazvrstane ceste, tada je Grad u manjku za cca 500.000,00 kn, a Grad ne smije potpisati ugovor ukoliko nema osiguranih sredstava.

Vijećnik Tonći Petrović javio se za riječ i pitao za Nerazvrstanu cestu Bićine, odnosno na koju se to nerazvrstanu cetu u Bićinama odnosi. Zamjenica gradonačelnika Kristina Vlaić Bubalo odgovorila je kako se jedan dio odnosi na nerazvrstanu cestu koja će se asfaltirati u centru Bićina, a drugi dio odnosi se na pošljunčavanje ceste ispod Bićina koji ide prema Prukljanskom jezeru.

Vijećnik Ante Bratić javio se za riječ i pitao za nerazvrstanu cestu Piramatovci, te nerazvrstanu cestu Bilo Stanovi. Gradonačelnik Antonijo Brajković odgovorio je kako se radi o cesti u Piramatovcima za koju već dugo postoje zahtjevi mještana za uređenjem iste, dok se kod ceste za Bilo Stanove radi o dijelu spojne ceste između Bilo Stanova i županijske ceste (između križanja i polja).

Vijećnica Silvana Matić javila se za riječ i tražila pojašnjenje stavki „Imov.-prav.odnosi Skradin-Pamučari-Bratiškovci, te Nerazvrstana cesta Sonković-Matići 1 i 2. Gradonačelnik Antonijo Brajković odgovorio je kako se kod drugog upita radi o dugogodišnjim zahtjevima mještana za asfaltiranjem dviju ulica prema kući u zaseoku Matići kad se ide na Prukljan, od Boćarskog kluba desno. Radi se o dugogodišnjim zahtjevima mještana koji tu žive. Što se tiče stavke Imov.-prav.odnosi Skradin-Pamučari-Bratiškovci radi se o županijskoj cesti koja se uređuje i asfaltira iz proračuna Županijskih uprava za ceste, a po prethodnom rješavanju imovinsko pravnih odnosa koje Grad preuzima na sebe. To je uvjet Županijske uprave za ceste da investiraju na našem području kad Grad prethodno riješi imovinsko-pravne odnose.

Nakon završene rasprave, predsjednica Gradskog vijeća Grada Skradina Nadija Zorica stavila je na glasovanje prijedlog Izmjena Programa gradnje objekata i uređaja komunalne infrastrukture na području Grada Skradina u 2018.g. (II), te je isti jednoglasno usvojen.

Izmjene Programaprilažu se Zapisniku pod 9) i čine njegov sastavni dio.

**Točka 10.**

**Prijedlog Programa raspolaganja poljoprivrednim zemljištem**

**u vlasništvu Republike Hrvatske za područje Grada Skradina**

O prijedlogu Programa raspolaganja poljoprivrednim zemljištem u vlasništvu Republike Hrvatske za područje Grada Skradina uvodno izlaganje podnio je pročelnik Jedinstvenog upravnog odjela Grada Skradina Josip Silov. Naveo je kako je donesen novi Zakon o poljoprivrednom zemljištu koji je stupio na snagu 6. ožujka 2018.g. i koji je ostavio vrlo kratak rok za izradu Programa raspolaganja poljoprivrednim zemljištem u vlasništvu RH na području Grada, bez kojeg ne može doći do raspisivanja natječaja za davanje u zakup ili ostale oblike

-14-

raspolaganja. Naveo je kako je Program koji je dostavljen vijećnicima skraćena verzija u odnosu kako je on zamišljen po navedenom zakonu. Međutim, kako je Program zamišljen po zakonu i što bi isti sve trebao sadržavati, izrada i donošenje Programa trajala bi najmanje godinu dana i puno više osoba bi trebalo sudjelovati u izradi Programa. Državna geodetska uprava dostavila je popis 1680 čestica koje oni vode kao općenarodna imovina, državna imovina i sl. Za svaku od tih čestica Grad bi trebao ispitati, odnosno izvaditi posjedovni list, vlasnički list, preris katastarskog plana, utvrditi da li je zemljište u postupku povrata, s Hrvatskim vodama utvrditi da li je vodno dobro, s cestama utvrditi da li prolaze ceste, a što je i navedeno u Prilogu ovog Programa i koje tek treba pribaviti. Grad se odlučio na način da budu obuhvaćene one čestice koje su zanimljive

svojom veličinom, odnosno mogućnošću da se privedu svrsi, a radi se o popisu koji se nalazi na kraju Programa, a ostali dokumenti će se pribaviti naknadno, da bi koliko-toliko ispoštovali rok koji nam je dala država, jer u Zakonu stoji da ako jedinica lokalne samouprave ne donese Program u propisanom roku da će to onda preuzeti i raditi jedinica područne (regionalne) samouprave, odnosno županija. Šibensko-kninska županija ima Upravni odjel za poljoprivredu s malim brojem zaposlenih, a Ministarstvo inzistira na tim rokovima. Kako Zakon nalaže proveden je Javni uvid od 15 dana i potom Gradsko vijeće daje odgovor na primjedbe dostavljene tijekom trajanja Javnog uvida, odnosno prihvaća ili ne prihvaća primjedbe. Prije očitovanja o primjedbama, a s obzirom da su neki podaci dolazili naknadno potrebno je ispraviti još neke tehničke stvari koje u dostavljenom Programu nisu dobre, te ih je i nabrojio. Potom se prešlo na primjedbe koje su podnesene za vrijeme Javnog uvida. Primjedbu je podnio gospodin Darko Petrović iz Skradina koji je mišljenja da je ograničenje površine koja se može dati u zakup na maksimalno 3 ha štetna i da bi trebala biti veća (iznad 10 ha). Primjedbu je podnio i Alen Bibić iz Plastova koji također smatra da maksimalna veličina zakupa od 3 ha je ograničavajuća odredba što dovodi do rascjepkavanja poljoprivrednog zemljišta. Osim toga, stavio je prigovor što Programom osim površina za zakup nisu određene i površine za ostale oblike raspolaganja poljoprivrednim zemljištem. Potom je otvorena rasprava.

Vijećnik Tonći Petrović javio se za riječ i predložio da se površina za zakup poveća s 3 ha na 20 ha, te da se ne dozvoli prodaja i ostali oblici raspolaganja osim zakupa, budući da on u zakonskoj varijanti 25 godina plus mogućnost dodatnih 25 godina zadovoljava sve potrebe poljoprivredne proizvodnje.

Vijećnik Florijan Žižić javio se za riječ i pitao da li je osnovano Povjerenstvo za raspolaganje poljoprivrednim zemljištem i kojeg profila će biti osobe imenovane u Povjerenstvo.. Pročelnik Josip Silov odgovorio je kako još nije, te naveo kako treba izgledati sastav Povjerenstva. U Povjerenstvu mora biti jedan agronom, jedan geodet, jedan pravnik i dva predstavnika Gradskog vijeća.

Za riječ se ponovo javio vijećnik Tonći Petrović i pitao da li se s ovim zakonom poništava koncesija tvrtke SMS ili to raskidanje mora ići putem suda. Ako mora ići putem suda, da li Grad može podnijeti prijedlog o raskidu koncesije. Pročelnik Josip Silov odgovorio je kako Grad može podnijeti prijedlog za raskid, ali ne preko suda već nadležnom Ministarstvu podnijeti prijedlog, jer su Ministarstvo poljoprivrede i SMS sklopili ugovore. Grad može od Ministarstva poljoprivrede zatražiti raskidanje Ugovora o koncesiji, a s obzirom da SMS ne ispunjava svoje obveze. Ministarstvo mora utvrditi da SMS ne ispunjava svoje obveze i ako ne ispunjava, sukladno ugovoru, pokrenuti proceduru raskida.

-15-

Vijećnik Slavko Skočić javio se za riječ i pitao kako se može osigurati da netko tko dobije državno zemljište i ne privede ga namjeni prema Programu za koji ga je dobio ostane bez tog zemljišta, odnosno da držav s njim ponovo može raspolagati. Pročelnik Josip Silov je odgovorio da se prilikom prijave na natječaj za zakup poljoprivrednog zemljišta prilaže gospodarski program raspolaganja tim zemljištem koji ako se ne ostvari u određenom roku postaje osnova za raskid ugovora.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je pojedinačno na glasovanje prijedloge vijećnik Tonćia Petrovića i to slijedećim redom:

1. Prijedlog glasi: da se maksimalna površina za davanje u zakup poljoprivrednog zemljišta u vlasništvu Republike Hrvatske na području Grada Skradina poveća s 3 ha na 20 ha. Isto je jednoglasno usvojeno.
2. Prijedlog glasi: da se odbije dio prigovora gosp. Alena Bibića koji se odnosi na druge mogućnosti raspolaganja poljoprivrednim zemljištem u vlasništvu Republike Hrvatske na području Grada Skradina, te da jedini oblik raspolaganja ostane zakup uz posebne mogućnosti prodaje predviđene zakonom. Isto je jednoglasno usvojeno.

Potom je cjelokupno predloženi Program raspolaganja poljoprivrednim zemljištem u vlasništvu Republike Hrvatske za područje Grada Skradina zajedno s tehničkim ispravkama stavljen na glasovanje, te je isti jednoglasno usvojen. Navedeni Program će se, po pribavljanju sve potrebne popratne dokumentacije proslijediti Županiji Šibensko-kninskoj na dobivanje mišljenja, a zatim nadležnom Ministarstvu na suglasnost, te potom objaviti u službenom glasilu.

Program se prilaže Zapisniku pod 10) i čini njegov sastavni dio.

**Točka 11.**

**Prijedlog Odluke** **o uvjetima i načinu držanja kućnih ljubimaca i načinu**

**postupanja s napuštenim i izgubljenim životinjama te divljim životinjama**

O prijedlogu Odluke o uvjetima i načinu držanja kućnih ljubimaca i načinu

postupanja s napuštenim i izgubljenim životinjama te divljim životinjama, uvodno izlaganje podnio je pročelnik Jedinstvenog upravnog odjela Josip Silov. Naveo je kako se, ovom odlukom, a sukladno Zakonu o zaštiti životinja, uređuju minimalni uvjeti i način držanja kućnih ljubimaca koje im njihovi posjednici moraju osigurati, način kontrole njihovog razmnožavanja te način postupanja s napuštenim i izgubljenim životinjama na području Grada Skradina.

Nakon pojedinačnih upita od strane vijećnika, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o uvjetima i načinu držanja kućnih ljubimaca i načinu postupanja s napuštenim i izgubljenim životinjama te divljim životinjama, te je ista usvojena s 11 (jedanaest) glasova -ZA i 1 (jednim) -SUZDRŽANIM glasom.

Odluka seprilaže Zapisniku pod 11) i čini njegov sastavni dio.

Sjednica je završena u 12,20 sati.

**ZAPISNIK SASTAVILA:**

Paulina Radeljak,v.r. **GRADSKO VIJEĆE**

**GRADA SKRADINA PREDSJEDNICA**

Nadija Zorica,v.r.